Jihar Borno Jiha ce a Arewa maso gabashin Najeriya. Tana da faɗin ƙasa kimanin arabba'i na kilomita 57,799 da yawan jama’a da suka kai kimanin mutane 5,925,668 (a ƙiddidigar ƙidaya ta shekara ta 2006).Babban birnin jihar shi ne Maiduguri. Babagana Umara Zulum shi ne gwamnan jihar tun bayan zabensa da aka yi a shekara ta 2019 har zuwa yau. Mataimakin gwamnan kuwa shi ne Usman Mamman Durkwa. Dattijai daga jihar sun haɗa da: Yusuf Buratai, Baba Garba, Ali Madu Sheriff, Muhammad Indimi, Abba Kyari, Mohammed Ali Ndume da sauransu. Mutanen garin Borno mutane ne masu son al'ada da kokarin riko da addini da fafutuka wajen neman ilimi. Daga cikin al'adunsu akwai zaman mai gida wuri daya tare da iyalensa domin cin abinci a cikin faranti/kwano daya. Mutane ne masu son mu'amala da turare sannan matansu suna yawan yin kwalliya, lalli wato dayes da dai sauransu. Akan samu yaruka mazauna Borno kamar irin su Kanuri, Babur, margi, da dai sauransu. Jihar Borno tana da iyaka da jihohi guda uku ne: Jihar Adamawa daga kudanci, Jihar Gombe daga kudu maso yamma kuma da Jihar Yobe daga yammaci, sannan ta yi iyaka da kasashen Jamhoriyar Nijar, Kamaru da kuma Chadi.